**Μηνιαίο Ενημερωτικό Τεύχος**

**Κεντρικής Ένωσης Επιμελητηρίων Ελλάδος**

**Ιούνιος 2023**

**Πίνακας περιεχομένων**

[1. ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ 3](#_Toc139885144)

[**Α. Καινοτομία και Πράσινη Μετάβαση στη Μεταποίηση Αγροτικών Προϊόντων 2ος Κύκλος Υποβολών** 3](#_Toc139885145)

[**Β. Προσκλήσεις Υποβολής Προτάσεων Έργων Προγράμματος Life Έτους 2023** 7](#_Toc139885146)

[**Γ. Ενιαίοι κανόνες στην Ευρώπη για τα «Πράσινα Κτίρια» και τη Βιώσιμη Ανάπτυξη** 9](#_Toc139885147)

[2. ΘΕΜΑΤΑ MARKETING, ΕΜΠΟΡΙΟΥ, ΕΠΙΧΕΙΡΗΜΑΤΙΚΟΤΗΤΑΣ, ΣΤΡΑΤΗΓΙΚΟΥ ΣΧΕΔΙΑΣΜΟΥ ΚΑΙ ΑΝΑΠΤΥΞΗΣ ΦΟΡΕΩΝ 13](#_Toc139885148)

[**Α. ΠΡΟΩΘΗΣΗ ή αλλιώς το ένα από τα 4P του MARKETING (PROMOTION)** 13](#_Toc139885149)

[3. ΘΕΜΑΤΑ ΥΓΕΙΑΣ & ΑΣΦΑΛΕΙΑΣ ΣΤΗΝ ΕΡΓΑΣΙΑ 16](#_Toc139885150)

[**Α. Πρόληψη της θερμικής καταπόνησης των εργαζομένων** 16](#_Toc139885151)

[4. ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΩΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ) ΚΑΙ ΕΦΟΔΙΑΣΤΙΚΗΣ 19](#_Toc139885152)

[**Α. Υπαγωγή ΒΙΠΕ του Ν.4458/1965 στις διατάξεις του Ν.4982/2022** 19](#_Toc139885153)

[**Β. Διαβούλευση και ψήφιση των νέων Κανονισμών Λειτουργίας των Πάρκων/ΒΙΠΕ της ΕΤΒΑ ΒΙΠΕ ΑΕ** 20](#_Toc139885154)

# ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ

## **Α. Καινοτομία και Πράσινη Μετάβαση στη Μεταποίηση Αγροτικών Προϊόντων 2ος Κύκλος Υποβολών**

**ΕΠΙΛΕΞΙΜΕΣ ΕΠΙΧΕΙΡΗΣΕΙΣ**

Στο πλαίσιο του προγράμματος **«Καινοτομία και πράσινη μετάβαση στη μεταποίηση αγροτικών προϊόντων»**, δικαιούχοι δύνανται να κριθούν όλα τα νομικά πρόσωπα είτε ανήκουν στις μικρομεσαίες, είτε στις μεγάλες επιχειρήσεις, υπό την προϋπόθεση να δραστηριοποιούνται σε έναν από τους τομείς «Δραστηριότητες μετά την συγκομιδή», «Βιομηχανία τροφίμων», «Ποτοποιία», «Παραγωγή προϊόντων καπνού», «Παραγωγή κλωστοϋφαντουργικών υλών», «Αποθήκευση και υποστηρικτικές προς μεταφορά δραστηριότητες» σύμφωνα με τον πίνακα των επιλέξιμων ΚΑΔ και υπό την προϋπόθεση να πληρούν μια από τις ακόλουθες προϋποθέσεις:

1. Είναι Ομάδες Παραγωγών, Οργανώσεις Παραγωγών, Ενώσεις Οργανώσεων Παραγωγών, Αγροτικοί Συνεταιρισμοί (ΑΣ), Αγροτικές Εταιρικές Συμπράξεις και Ανώνυμες Εταιρίες των οποίων η πλειοψηφία των μετοχών ανήκει σε Αγροτικούς Συνεταιρισμούς του ν. 4673/2020 «Αγροτικοί Συνεταιρισμοί και άλλες διατάξεις».
2. Είναι Κοινωνικές Συνεταιριστικές Επιχειρήσεις του ν. 4430/2016 και εταιρίες του εμπορικού δικαίου, εκτός αυτών της περίπτωσης α) πιο πάνω, εφόσον μεταποιούν ή/και εμπορεύονται γεωργικό προϊόν με παραγόμενο, τελικό, γεωργικό ή μη γεωργικό προϊόν, κατ’ ελάχιστον το 40% κατ’ έτος, της αξίας των Α’ υλών που χρησιμοποιούνται στην ενισχυόμενη επένδυση είναι γεωργικό προϊόν συμβολαιακής γεωργίας. Τα συμβόλαια συνάπτονται μεταξύ του δικαιούχου της ενίσχυσης και των παραγωγών του γεωργικού προϊόντος. Η υποχρέωση εφαρμογής της συμβολαιακής γεωργίας ξεκινάει από την ημερομηνία ολοκλήρωσης της υλοποίησης της επένδυσης και τα συμβόλαια είναι τουλάχιστον 3-ετούς διάρκειας. Με την πάροδο 3-ετίας από την ολοκλήρωση της υλοποίησης της επένδυσης και εντός προθεσμίας 2 μηνών, ο δικαιούχος υποχρεούται να προσκομίσει ενυπόγραφη βεβαίωση ορκωτού λογιστή όπου θα τεκμηριώνεται η ανωτέρω προϋπόθεση.
3. Είναι Κοινωνικές Συνεταιριστικές Επιχειρήσεις του ν. 4430/2016 και εταιρίες του εμπορικού δικαίου, εκτός αυτών της περίπτωσης α) πιο πάνω, οι οποίες εμφανίζουν βαθμό καθετοποίησης σε ποσοστό τουλάχιστον 40%, αξιοποιώντας ιδιοπαραγόμενα αγροτικά προϊόντα. Η υποχρέωση διατήρησης του ποσοστού καθετοποίησης ξεκινάει μετά την ολοκλήρωση της υλοποίησης της επένδυσης και είναι 3-ετής. Με την πάροδο της 3-τίας από την έναρξη της υποχρέωσης καθετοποίησης της παραγωγής και εντός προθεσμίας 2 μηνών, ο δικαιούχος υποχρεούται να προσκομίσει ενυπόγραφη βεβαίωση ορκωτού λογιστή, όπου θα τεκμηριώνονται τα ανωτέρω.
4. Υπό σύσταση νομικά πρόσωπα, με την προϋπόθεση να ολοκληρώσουν τις διαδικασίες σύστασης πριν την έκδοση της ατομικής τους εγκριτικής απόφασης ενίσχυσης.

**ΕΠΙΛΕΞΙΜΕΣ ΔΑΠΑΝΕΣ**

* Αγορά γης, κατασκευή ή εκσυγχρονισμός ακινήτων.
* Διαμόρφωση περιβάλλοντος χώρου προκειμένου να εξυπηρετούνται οι ανάγκες της μονάδας.
* Οχήματα με τα οποία η επιχείρηση διενεργεί μεταφορές Α΄ υλών και προϊόντων (έτοιμων και ημιέτοιμων), εντός του χώρου της μονάδας. Επιλέξιμα είναι τα ηλεκτρικά οχήματα, τα οχήματα μηδενικών εκπομπών CO2 και τα οχήματα που εκπέμπουν CO2 μικρότερο των 50g/Km.
* Αγορά, μεταφορά και εγκατάσταση εξοπλισμού, συμπεριλαμβανομένου και του εξοπλισμού εργαστηρίων στο βαθμό που εξυπηρετεί την λειτουργία της μονάδας.
* Δαπάνες εξοπλισμού μηχανοργάνωσης της επιχείρησης. Συμπεριλαμβάνονται και οι δαπάνες για απομακρυσμένη και έξυπνη διαχείριση με την εγκατάσταση συστημάτων τηλεελέγχου καθώς και κάθε άλλη επένδυση η οποία οδηγεί σε ψηφιακή αναβάθμιση των επιχειρήσεων.
* Δαπάνες για τη διασφάλιση της προσβασιμότητας στα άτομα με αναπηρία.
* Ίδρυση και εκσυγχρονισμό των δικτύων διανομής (logistic).
* Άυλες δαπάνες όπως απόκτηση λογισμικού και αποκτήσεις διπλωμάτων ευρεσιτεχνίας, αδειών εκμετάλλευσης δικαιωμάτων διανοητικής ιδιοκτησίας, εμπορικών σημάτων Τεχνικές προδιαγραφές και σχεδιασμός προϊόντων / Έρευνες αγοράς / Εταιρική ταυτότητα & branding, πιστοποιητικά διασφάλισης ποιότητας.
* Άυλα στοιχεία ενεργητικού εφόσον χρησιμοποιούνται αποκλειστικά στην επιχειρηματική εγκατάσταση που λαμβάνει την ενίσχυση, είναι αποσβεστέα, αγοράζονται σύμφωνα με τους όρους της αγοράς και περιλαμβάνονται στα στοιχεία ενεργητικού της επιχείρησης.
* Απόκτηση του συνόλου στοιχείων ενεργητικού, που ανήκουν σε επιχειρηματική εγκατάσταση που έχει κλείσει υπό τις προϋποθέσεις.
* Ενισχύσεις για συμβουλευτικές υπηρεσίες σε ΜΜΕ (έως 300.000€).
* Ενισχύσεις για συμμετοχή ΜΜΕ σε εμπορικές εκθέσεις (έως 500.000€).
* Ενισχύσεις καινοτομίας για ΜΜΕ (έως 500.000€).
* Επενδυτικές ενισχύσεις προς επιχειρήσεις για την υπέρβαση ενωσιακών προτύπων ή για την αύξηση της προστασίας του περιβάλλοντος ελλείψει ενωσιακών προτύπων (έως 2.000.000€).
* Επιλέξιμες είναι οι δαπάνες για την αγορά καινούργιων οχημάτων για οδικές μεταφορές αγαθών και προϊόντων, με σκοπό τη συμμόρφωση σε εκδοθέντα ενωσιακά πρότυπα (έως 30% του προϋπολογισμού).
* Επενδυτικές ενισχύσεις για την προώθηση της παραγωγής ενέργειας από ανανεώσιμες πηγές (έως 1.000.000€ έως το 30% του προϋπολογισμού).

**ΠΟΣΟΣΤΟ ΕΠΙΔΟΤΗΣΗΣ**

Το ποσοστό Ενίσχυσης κυμαίνεται από **15%** έως **55%**

|  |  |  |
| --- | --- | --- |
| **Μέγεθος επιχειρήσεων** | **Κατώτατος Προϋπολογισμός** | **Ανώτατος Προϋπολογισμός** |
| Πολύ μικρές-Μικρές-Μεσαίες | 500.000,00€ | 7.500.000,00€ |
| Μεγάλες | 2.000.000,00€ | 12.500.000,00€ |

|  |  |  |  |
| --- | --- | --- | --- |
| **ΠΕΡΙΦΕΡΕΙΕΣ** | **ΜΕΓΕΘΟΣ ΕΠΙΧΕΙΡΗΣΕΩΝ** | | |
| **ΜΕΓΑΛΕΣ** | **ΜΕΣΑΙΕΣ** | **ΜΙΚΡΕΣ** |
| Βόρειο Αιγαίο/Ανατολική Μακεδονία-Θράκη/Κεντρική Μακεδονία/Ήπειρος/Θεσσαλία/Δυτική Ελλάδα | 45% | 55% | 55% |
| Κρήτη/Δυτική Μακεδονία /Ιόνια Νησιά /Στερεά Ελλάδα /Πελοπόννησο | 40% | 50% | 55% |
| Νότιο Αιγαίο | 30% | 40% | 50% |
| Ανατολική Αττική / Δυτική Αττική / Πειραιάς και νήσοι | 25% | 35% | 45% |
| Δυτικός τομέας Αθηνών | 15% | 25% | 35% |

**ΠΡΟΥΠΟΛΟΓΙΣΜΟΣ ΔΡΑΣΗΣ**

Η δημόσια ενίσχυση ανέρχεται σε **65.000.000€** και χρηματοδοτείται από το Ταμείο Ανάκαμψης και Ανθεκτικότητας για την περίοδο 2022-2025

**ΔΙΑΡΚΕΙΑ ΥΛΟΠΟΙΗΣΗΣ**

Μέγιστη διάρκεια ολοκλήρωσης επένδυσης: 18 μήνες με δυνατότητα παράτασης 6 μηνών και το αργότερο έως την 31 Μαΐου 2025.

**ΧΡΟΝΟΣ ΥΠΟΒΟΛΗΣ**

Οι υποβολές πραγματοποιούνται έως 12 Ιουλίου 2022, ώρα 12:00 και μέχρι εξαντλήσεως του προϋπολογισμού.

**ΔΙΑΔΙΚΑΣΙΑ ΑΞΙΟΛΟΓΗΣΗΣ**

Η αξιολόγηση των αιτήσεων χρηματοδότησης θα ξεκινήσει αμέσως μετά τη λήξη της προθεσμίας υποβολής των αιτήσεων.

Η σειρά προτεραιότητας, για την αξιολόγηση των αιτήσεων, θα διαμορφωθεί λαμβάνοντας υπόψη τη διαφορά ανάμεσα στην αιτούμενη ένταση ενίσχυσης και την ένταση ενίσχυσης που προκύπτει από τον Πίνακα 2, της υποπαραγράφου 4.2, της παραγράφου 4, για τις περιφερειακές ενισχύσεις, κατά φθίνουσα σειρά. Σε περίπτωση ίδιας διαφοράς, προηγείται η αίτηση που υποβλήθηκε πρώτη, σύμφωνα με τον αριθμό πρωτοκόλλου που εκδίδεται από το Πληροφοριακό Σύστημα Υποβολής των Αιτήσεων (ΠΣ).

## **Β. Προσκλήσεις Υποβολής Προτάσεων Έργων Προγράμματος Life Έτους 2023**

Δημοσιεύθηκαν οι προσκλήσεις υποβολής προτάσεων του **Ευρωπαϊκού Χρηματοδοτικού Προγράμματος LIFE** **για το Περιβάλλον και τη Δράση για το Κλίμα** για το έτος 2023.

Το Πρόγραμμα LIFE 2021-2027 είναι δομημένο σε δύο (2) Σκέλη, καθένα από τα οποία υλοποιείται μέσω 2 Υπο-προγραμμάτων. Συγκεκριμένα ανά Σκέλος τα υπο-προγράμματα και ο συνολικός προϋπολογισμός για τις τρέχουσες προσκλήσεις, είναι:

Περιβάλλον

* Υποπρόγραμμα **Φύση και Βιοποικιλότητα** *(Προϋπολογισμός: 148.400.000€)*
* Υποπρόγραμμα **Κυκλική Οικονομία και Ποιότητα Ζωής** *(Προϋπολογισμός: 81.000.000€)*

Δράση για το Κλίμα

* Υποπρόγραμμα **Μετριασμός και Προσαρμογή στην Κλιματική Αλλαγή** *(Προϋπολογισμός: 66.350.000€)*
* Υποπρόγραμμα **Μετάβαση σε Καθαρές Μορφές Ενέργειας** (*Προϋπολογισμός: 99.000.000€)*

Οι καταληκτικές ημερομηνίες υποβολής των προτάσεων έργων λαμβάνουν χώρα τον Σεπτέμβριο και τον Νοέμβριο 2023 ανάλογα με το υποπρόγραμμα και το είδος των έργων. Ενδεικτικά αναφέρονται οι παρακάτω καταληκτικές ημερομηνίες για τα **Τυπικά έργα LIFE**:

* Υποπρόγραμμα Φύση και Βιοποικιλότητα, 06 Σεπτεμβρίου 2023
* Υποπρόγραμμα Κυκλική Οικονομία και Ποιότητα Ζωής, 06 Σεπτεμβρίου 2023
* Υποπρόγραμμα Μετριασμός και Προσαρμογή στην Κλιματική Αλλαγή, 21 Σεπτεμβρίου 2023
* Υποπρόγραμμα Μετάβαση σε Καθαρές Μορφές Ενέργειας, 16 Νοεμβρίου 2023

Στην πρόσκληση κάθε υποπρογράμματος και είδους δράσης LIFE αναφέρονται οι θεματικές προτεραιότητες που εστιάζει η πρόσκληση, σύμφωνα με το πολυετές πρόγραμμα εργασίας της περιόδου 2021-2024. Οι προτάσεις έργων που θα υποβληθούν θα πρέπει να εστιάζουν υποχρεωτικά σε μια από αυτές τις θεματικές.

Περισσότερες πληροφορίες αναφορικά με τις προσκλήσεις για τα διάφορα είδη δράσεων ανά υποπρόγραμμα καθώς και τις καταληκτικές ημερομηνίες αυτών διατίθενται στο site της Ευρωπαϊκής επιτροπής - Funding & tender opportunities - Πρόγραμμα για το Περιβάλλον και τη Δράση για το Κλίμα (LIFE).

**Στόχοι**

Το **Πρόγραμμα LIFE αποτελεί το σημαντικότερο χρηματοδοτικό μέσο** της Ευρωπαϊκής Ένωσης (ΕΕ) **για το Περιβάλλον και τη Δράση για το Κλίμα.** Στόχος του Προγράμματος είναι να:

* Συμβάλλει στη μετάβαση σε μια βιώσιμη, κυκλική, ενεργειακά αποδοτική, κλιματικά ουδέτερη και ανθεκτική οικονομία που θα βασίζεται στις ανανεώσιμες πηγές ενέργειας.
* Προστατεύσει, να αποκαταστήσει και να βελτιώσει την ποιότητα του περιβάλλοντος, συμπεριλαμβανομένου του αέρα, των υδάτων και του εδάφους.
* Συνδράμει στην ανάσχεση και αντιστροφή της απώλειας της βιοποικιλότητας.
* Αντιμετωπίσει την υποβάθμιση των οικοσυστημάτων, μεταξύ άλλων με την υποστήριξη της εφαρμογής και της διαχείρισης του δικτύου Natura 2000.

Το πρόγραμμα στηρίζει δράσεις επίδειξης, βέλτιστων πρακτικών, συντονισμού και στήριξης καθώς και έργα δημιουργίας ικανοτήτων και διακυβέρνησης.

Επιπλέον, στηρίζει στρατηγικά ολοκληρωμένα έργα μεγάλης κλίμακας και στρατηγικά έργα για τη φύση μεγάλης κλίμακας, τα οποία στηρίζουν την εφαρμογή των περιβαλλοντικών και κλιματικών σχεδίων, καθώς και προγράμματα και στρατηγικές που αναπτύσσονται σε περιφερειακό, πολυπεριφερειακό ή εθνικό επίπεδο.

**Επιλέξιμες νομικές οντότητες**

Επιλέξιμες για τη συμμετοχή τους σε έργα LIFE είναι οι όλες οι νομικές οντότητες που είναι εγκατεστημένες σε οποιαδήποτε από τις ακόλουθες Χώρες ή εδάφη:

1. Κράτος Μέλος της ΕΕ ή υπερπόντια χώρα ή έδαφος συνδεδεμένα με αυτό
2. Τρίτη Χώρα συνδεδεμένη με το Πρόγραμμα LIFE

Μπορεί να συμμετέχει κάθε νομική οντότητα που έχει συσταθεί βάσει του δικαίου της ΕΕ ή κάθε διεθνής οργανισμός.

Τα φυσικά πρόσωπα ΔΕΝ είναι επιλέξιμα (με εξαίρεση τους αυτοαπασχολούμενους, δηλαδή τις ατομικές επιχειρήσεις, όπου η εταιρεία δεν έχει νομική προσωπικότητα ξεχωριστή από αυτή του φυσικού προσώπου).

Οι νομικές οντότητες που είναι εγκατεστημένες σε Τρίτη Χώρα **μη** συνδεδεμένη με το πρόγραμμα LIFE είναι κατ’ εξαίρεση επιλέξιμες για συμμετοχή, εφόσον αυτό είναι αναγκαίο για την επίτευξη των σκοπών μιας συγκεκριμένης δράσης προκειμένου να εξασφαλιστεί η αποτελεσματικότητα παρεμβάσεων που πραγματοποιούνται εντός της ΕΕ. Ωστόσο, αυτές οι οντότητες συνήθως επωμίζονται το κόστος της συμμετοχής τους.

## **Γ. Ενιαίοι κανόνες στην Ευρώπη για τα «Πράσινα Κτίρια» και τη Βιώσιμη Ανάπτυξη**

Οι πρόσφατες ρυθμιστικές εξελίξεις και οι κυβερνητικές αποφάσεις των κρατών μελών της ΕΕ υποδηλώνουν την **ανάγκη για περισσότερες επενδύσεις βιώσιμης ανάπτυξης** και για πιο στρατηγικές ενέργειες στην κατεύθυνση ταχύτερη προσαρμογή των δραστηριοτήτων στις παραμέτρους των οικοσυστημάτων που τις φιλοξενούν. Για την αποτελεσματική χάραξη της κοινής πορείας των κρατών, είναι σημαντικό να υπάρξει κατανόηση του τι είναι η **βιώσιμη χρηματοδότηση** και πώς επηρεάζει τον επιχειρηματικό κόσμο, καθώς η συνδρομή του ιδιωτικού τομέα αποτελεί απαραίτητη προϋπόθεση για την υλοποίηση του μεγαλόπνοου αυτού σχεδίου.

Η υπογραφή της Ευρωπαϊκής Πράσινης Συμφωνίας το 2019 αποτέλεσε μια προσπάθεια ένταξης της διεθνούς επενδυτικής δραστηριότητας σε ένα ρυθμιστικό πλαίσιο που εξασφαλίζει τη βιωσιμότητα και δημιουργεί κίνητρα για τη διοχέτευση επενδύσεων στην κατεύθυνση των ανανεώσιμων πηγών ενέργειας, της κυκλικής οικονομίας και της προστασίας της βιοποικιλότητας. Ο στόχος της Πράσινης Συμφωνίας είναι η επίτευξη μιας κλιματικά ουδέτερης οικονομίας μέχρι το 2050. Για την εκπλήρωση αυτών των **κλιματικών στόχων**, η Πράσινη Συμφωνία περιλαμβάνει ένα επενδυτικό σχέδιο **1 τρις ευρώ** για τα επόμενα 10 χρόνια.

Όπως συμβαίνει συνήθως κατά την εφαρμογή μιας πρωτότυπης διαδικασίας, η πολυπλοκότητά της προκαλεί σύγχυση στην αγορά, η οποία εκδηλώνεται με ερμηνευτικά ζητήματα στην υποβολή εκθέσεων, με εμφάνιση ρυθμιστικών κενών και διαπίστωση έλλειψης δεδομένων. Ελλείψει ενός τυπικού συνόλου ορισμών και κανόνων για την ορολογία που χρησιμοποιείται, δημιουργούνται περιθώρια ερμηνείας ως προς τον τρόπο συμμόρφωσης στους εν ισχύ κανονισμούς ενώ γίνεται δύσκολο για της εταιρείες και τους επενδυτές να ορίσουν τι είναι και τι δεν είναι «πράσινο».

Το παραπάνω ζήτημα αντιμετωπίζεται με τον Κανονισμό (ΕΕ) 2020/852 για την Ταξινομία, που συνιστά βασικό μέρος του μεταρρυθμιστικού σχεδίου της ευρωπαϊκής πολιτικής για τα βιώσιμα οικονομικά και αναπτύχθηκε ως εργαλείο για την ώθηση κεφαλαίων για τη μεταμόρφωση της οικονομίας της Ευρώπης. Καθιερώνει ένα πλαίσιο για την διευκόλυνση των βιώσιμων επενδύσεων, παρέχοντας ουσιαστικά έναν κατάλογο βιώσιμων οικονομικών δραστηριοτήτων επιχειρώντας να οικοδομήσει εμπιστοσύνη στη βιώσιμη χρηματοδότηση.

Ο κανονισμός της ταξινομίας θέτει **έξι περιβαλλοντικούς στόχους**:

* Μείωση των επιπτώσεων της κλιματικής αλλαγής
* Προσαρμογή στην κλιματική αλλαγή
* Βιώσιμη χρήση και προστασία των υδατικών και των θαλάσσιων πόρων
* Μετάβαση σε μια κυκλική οικονομία
* Πρόληψη και έλεγχος της ρύπανσης
* Προστασία και αποκατάσταση της βιοποικιλότητας και των οικοσυστημάτων

Επιπρόσθετα των ελάχιστων διασφαλίσεων, η ΕΕ αναμένει από τις εταιρείες **να συμβάλλουν σημαντικά στην επίτευξη ενός ή περισσοτέρων** από τους περιβαλλοντικούς στόχους και **να μην επιβαρύνουν σημαντικά κανέναν από τους υπόλοιπους πέντε.** Η ταξινομία περιγράφει επίσης δύο κύριους τύπους δραστηριοτήτων που συμβάλλουν σημαντικά σε αυτούς τους στόχους:

* Οικονομικές δραστηριότητες που συνεισφέρουν σημαντικά από μόνες τους, για παράδειγμα μια περιβαλλοντικά βιώσιμη δραστηριότητα
* Οικονομικές δραστηριότητες που υποστηρίζουν άλλες βιώσιμες δραστηριότητες, για παράδειγμα επένδυση σε ένα ομόλογο που χρηματοδοτεί ένα έργο βιώσιμης ανάπτυξης.

Η ταξινομία εφαρμόζει απαιτήσεις γνωστοποίησης για **όλες τις εταιρείες που είναι ήδη υποχρεωμένες να παρέχουν έκθεση μη χρηματοοικονομικών στοιχείων**, βάσει της Οδηγίας για τη Μη Χρηματοοικονομική Πληροφόρηση (NFRD, CSRD). Ως επί το πλείστον, αυτό περιλαμβάνει τρεις διαφορετικές ομάδες χρηστών για τους οποίους θα είναι υποχρεωτική η συμμόρφωση με τον κανονισμό της ταξινομίας:

* Μεγάλες εταιρείες δημοσίου ενδιαφέροντος με περισσότερα από 500 άτομα προσωπικό, οι οποίες υποχρεούνται ήδη να αναφέρουν μη χρηματοοικονομικές πληροφορίες σύμφωνα με το πεδίο εφαρμογής της Οδηγίας για τη Μη Χρηματοοικονομική Αναφορά (NFRD)
* Η ΕΕ και τα κράτη μέλη όταν ορίζουν δημόσια μέτρα, πρότυπα ή ετικέτες για πράσινα χρηματοπιστωτικά προϊόντα ή πράσινα ομόλογα
* Συμμετέχοντες στις χρηματοπιστωτικές αγορές που προσφέρουν χρηματοπιστωτικά προϊόντα στην ΕΕ.

Όλες οι ενδιαφερόμενες εταιρείες πρέπει να **γνωστοποιούν** πώς και σε ποιο βαθμό η οικονομική τους δραστηριότητα λαμβάνει υπόψη ή περιλαμβάνει την **αειφορία** βάσει του κανονισμού ταξινομίας. Ειδικότερα, οι εταιρείες πρέπει να γνωστοποιούν τα ακόλουθα:

* Το ποσοστό του κύκλου εργασιών τους από προϊόντα ή υπηρεσίες που συνδέονται με οικονομικές δραστηριότητες που χαρακτηρίζονται ως περιβαλλοντικά αειφόρες (EU taxonomy-compliant share of turnover)
* Το ποσοστό των κεφαλαιουχικών δαπανών τους που σχετίζονται με περιουσιακά στοιχεία ή διαδικασίες που συνδέονται με οικονομικές δραστηριότητες που χαρακτηρίζονται ως περιβαλλοντικά αειφόρες (Capital expenditure (CapEx) aligned with the EU taxonomy)
* Την αναλογία των λειτουργικών δαπανών τους που σχετίζονται με περιουσιακά στοιχεία ή διαδικασίες που συνδέονται με οικονομικές δραστηριότητες που χαρακτηρίζονται ως περιβαλλοντικά αειφόρες (Operating expenses (OpEx) aligned with the EU taxonomy)

Η εν λόγω γνωστοποίηση θα πρέπει να αποτελεί μέρος της μη χρηματοοικονομικής αναφοράς, ενδεχομένως στον ετήσιο εταιρικό απολογισμό ή στην έκθεση βιωσιμότητας, καθώς και των περιοδικών γνωστοποιήσεων των εταιρειών στην εκάστοτε Ρυθμιστή Αρχή καθώς και στους ιστότοπους τους. Η εξωτερική επαλήθευση των γνωστοποιήσεων ταξινομίας της ΕΕ είναι ένα ακόμη στοιχείο των επερχόμενων ρυθμιστικών εξελίξεων.

Οι συμμετέχοντες στις χρηματοπιστωτικές αγορές υποχρεούνται επίσης να προβαίνουν σε **γνωστοποιήσεις σύμφωνα με τον Κανονισμό Ταξινομίας της ΕΕ**. Αυτή η απαίτηση της ΕΕ θα έχει αντίκτυπο στις εταιρείες επειδή ισχύει για όλα τα προϊόντα που παράγονται και διανέμονται στην ΕΕ. Οι απαιτήσεις γνωστοποίησης είναι υποχρεωτικές για ορισμένα προϊόντα και η **αρχή «συμμόρφωσης ή εξήγησης»** ισχύει για τα υπόλοιπα.

Για κάθε προϊόν, οι εταιρείες θα πρέπει να γνωστοποιούν:

* πώς έχουν χρησιμοποιήσει την ταξινομία της ΕΕ για τον προσδιορισμό της χαρακτηριστικών αειφορίας των υποκείμενων επενδύσεων  
  σε ποιον / ποιους περιβαλλοντικό/ους στόχο/ους συμβάλλουν οι επενδύσεις
* το ποσοστό των υποκείμενων επενδύσεων που ευθυγραμμίζονται με την ταξινομία

Ο κανονισμός υπογραμμίζει την ανάγκη για μια σαφή επεξήγηση των γνωστοποιήσεων/εκθέσεων και της υποκείμενης διαδικασίας. Αυτό έχει ως στόχο **τη διευκόλυνση των επενδυτών**, οι οποίοι ενθαρρύνονται να επεξηγήσουν τις στρατηγικές και την κατεύθυνσή τους, ιδιαίτερα στις περιπτώσεις που οι υποκείμενες επενδύσεις τους δείχνουν χαμηλό βαθμό ευθυγράμμισης με την ταξινομία.

Προκειμένου να χαρακτηριστεί μια οικονομική δραστηριότητα ως **«περιβαλλοντικά αειφόρα»**, σύμφωνα με τον Κανονισμό της Ταξινομίας της ΕΕ, πρέπει αυτή να πληροί τα παρακάτω κριτήρια:

* Να συμβάλλει σημαντικά στην επίτευξη ενός ή περισσοτέρων από τους περιβαλλοντικούς στόχους
* Να μην επιβαρύνει κανέναν από τους υπόλοιπους περιβαλλοντικούς στόχους
* Να ασκείται σύμφωνα με τις ελάχιστες απαιτήσεις (που προβλέπονται στο Άρθρο 18 του Κανονισμού)
* Να συμμορφώνεται προς τα τεχνικά κριτήρια ελέγχου Technical Screening Criteria (“TSC”)
* Για παράδειγμα, αν μια δραστηριότητα στοχεύει στο μετριασμό της κλιματικής αλλαγής, αλλά, συγχρόνως, επιβαρύνει τη βιοποικιλότητα, τότε δεν μπορεί να χαρακτηριστεί ως «περιβαλλοντικά αειφόρα».

Τα **Τεχνικά Κριτήρια Ελέγχου** είναι ενιαία κριτήρια που θα χρησιμοποιηθούν για να καθοριστεί εάν οι οικονομικές δραστηριότητες «συμβάλλουν σημαντικά» σε κάθε περιβαλλοντικό στόχο και, επομένως, μπορούν να θεωρηθούν βιώσιμες. Τα κριτήρια θα καθορίσουν επίσης εάν κάποια από αυτές τις οικονομικές δραστηριότητες προκαλεί σημαντική επιβάρυνση σε οποιονδήποτε από τους άλλους περιβαλλοντικούς στόχους.

Τα κριτήρια ελέγχου καλύπτουν τους παρακάτω τομείς:

* Γεωργία και δασοκομία
* Δραστηριότητες προστασίας και αποκατάστασης του περιβάλλοντος
* Μεταποίηση
* Ενέργεια
* Δραστηριότητες ύδρευσης, αποχέτευσης, διαχείρισης αποβλήτων και αποκατάστασης
* Μεταφορές (συμπεριλαμβανομένων των θαλάσσιων)
* Κατασκευές και ακίνητα
* Πληροφορική και επικοινωνίες
* Επαγγελματικές επιστημονικές και τεχνικές δραστηριότητες
* Χρηματοοικονομικές και ασφαλιστικές δραστηριότητες
* Εκπαίδευση
* Δραστηριότητες ανθρώπινης υγείας και κοινωνικής εργασίας
* Τέχνες, ψυχαγωγία και αναψυχή

Η πιο πρόσφατη προσπάθεια ενίσχυσης του πλαισίου που διαμορφώνεται γύρω από τη βιώσιμη ανάπτυξη εντοπίζεται στην **ανακοίνωση συνεργασίας** μεταξύ της **ευρωπαϊκής ένωσης εισηγμένων εταιρειών ακινήτων** (EPRA - European Real Estate Association) και του **Ευρωπαϊκού Περιφερειακού Δικτύου του WorldGBC** (World Green Building Council). Η συνεργασία των μελών της ΕPRA και του WorldGBC με περισσότερα από 20 εθνικά Συμβούλια Πράσινων Κτιρίων (GBCs), τα οποία αντιπροσωπεύουν περίπου 5.000 μέλη και οκτώ περιφερειακούς εταίρους, θα βοηθήσει τους κλάδους των κατασκευών και των ακινήτων να πλοηγηθούν στις επιπτώσεις της Ταξινομίας της ΕΕ, παρέχοντας ενημέρωση, σχετικά με τις εθνικές απαιτήσεις για την ικανοποίηση των βασικών κριτηρίων Ταξινομίας της ΕΕ. Η κοινή πρωτοβουλία στοχεύει στη διάδοση της γνώσης και στην αύξηση των ροών κεφαλαίων.

Η συνεργασία των δυο οργανισμών επικεντρώνεται στην αποκρυστάλλωση ορισμών και της μεθοδολογίας έκδοσης εθνικών πιστοποιητικών ενεργειακής απόδοσης. Συγκεκριμένα ορίζεται το τι σημαίνει στην πράξη το κριτήριο Ταξινομίας της ΕΕ «NZEB -10%» και πώς αυτό μπορεί να υπολογιστεί σε διαφορετικά κράτη μέλη. Επίσης επιχειρείται η διαλεύκανση των όρων και προϋποθέσεων για την ταξινόμηση κτιρίων ως βιώσιμα, προκειμένου να αποφευχθούν φαινόμενα πιστοποίησης κτιρίων μέσω αποκλίνουσας μεθοδολογίας. Τέλος επιχειρείται να διευκρινιστούν οι εθνικές απαιτήσεις για «μείζονες» ή «βαθιές» ανακαινίσεις και η αντιμετώπιση των κρατών μελών της ΕΕ για την κατεδάφιση κτιρίων.

Το μήνυμα είναι σαφές – οι εταιρείες πρέπει να κοιτάξουν πέρα από τις οικονομικές επιπτώσεις της κλιματικής αλλαγής και να υιοθετήσουν μια πιο **ολιστική προσέγγιση**. Πρέπει να δράσουν τώρα για τη μείωση της περιβαλλοντικής αλλαγής, ενώ η αποτελεσματική διαχείριση των κινδύνων από πλευράς τους είναι κρίσιμη τόσο για τη**βιώσιμη χρηματοδότηση**, όσο και για ένα **βιώσιμο μέλλον**.

# ΘΕΜΑΤΑ MARKETING, ΕΜΠΟΡΙΟΥ, ΕΠΙΧΕΙΡΗΜΑΤΙΚΟΤΗΤΑΣ, ΣΤΡΑΤΗΓΙΚΟΥ ΣΧΕΔΙΑΣΜΟΥ ΚΑΙ ΑΝΑΠΤΥΞΗΣ ΦΟΡΕΩΝ

## **Α. ΠΡΟΩΘΗΣΗ ή αλλιώς το ένα από τα 4P του MARKETING (PROMOTION)**

Ξεκίνησε ως στρατηγική επικοινωνίας του Ιδιωτικού Τομέα συνήθως με στόχο τις πωλήσεις και το κέρδος, αλλά σύντομα υιοθετήθηκε από τον ευρύτερο Δημόσιο Τομέα, Φορείς, Επιμελητήρια, κ.α. με στόχο την **αποτελεσματική διάχυση της πληροφόρησης και την επικοινωνία με τους πολίτες** για καίρια ζητήματα των Τοπικών ή Υπερτοπικών Κοινωνιών, καθώς και για καινοτόμες υπηρεσίες που την χρήση τους εγκαινιάζουν Φορείς, Επιμελητήρια κ.α.

**Έτσι σήμερα η Διαφήμιση Χρησιμοποιείται με σκοπό την Ενημέρωση-Διάχυση-Επικοινωνία Φορέων για :**

* Υπηρεσίες Ψηφιακού Μετασχηματισμού
* Ενεργειακά Θέματα
* Περιβαλλοντικά Θέματα
* Κυκλοφοριακά Θέματα
* Θέματα Πολιτικής Προστασίας (καιρικά φαινόμενα, σεισμοί, πυρκαγιές κ.α.)
* Εκπαιδευτικά Θέματα
* Θέματα Κοινωνικής Πολιτικής (Ενδοοικογενειακή Βία, Ισότητα, θέματα Ατόμων με Αναπηρία, κ.α.)
* Γενικά θέματα Κρίσεων
* Σε διάφορους άλλους Πυλώνες Τοπικών και Υπερτοπικών Δράσεων.

Η βασική επιδίωξη της διαφήμισης είναι **ο επηρεασμός της συμπεριφοράς αλλά και της διάθεσης του πολίτη/καταναλωτή** ώστε να προκαλέσει τη θετική αντίδραση του απέναντι στα είδη που διαφημίζονται είτε αυτά είναι αγαθά είτε υπηρεσίες. Η διαφήμιση στοχεύει **στην αύξηση των πωλήσεων** και όχι μόνον, αφού ένας από τους στόχους της είναι η πληροφόρηση του κοινού για την ύπαρξη ενός νέου αγαθού ή ακόμη και η υπενθύμιση για την ύπαρξη προϊόντων που ήδη υπάρχουν τόσο σε παλαιούς όσο και σε νέους πελάτες. Ακόμη, ένας από τους βασικότερους σκοπούς της διαφήμισης είναι να πείσει τους εν δυνάμει πελάτες για τις ιδιότητες του διαφημιζόμενου αγαθού **και ότι αξίζει να το δοκιμάσουν (Trial).**

Η Διαφήμιση αποτελεί ένα από τα εργαλεία της προώθησης κάθε ιδιωτικού ή δημόσιου φορέα και ένα στρατηγικό όπλο για τους ανθρώπους της επικοινωνίας Μarketing. Στην ουσία πρόκειται για μια **διαδικασία επικοινωνίας που βρίσκεται σε διαρκή εξέλιξη** και συνέχεια προσαρμόζεται στα υπάρχοντα δεδομένα της αγοράς και της κοινωνίας. Σε κάθε περίπτωση, τα μηνύματα της συνδέονται άρρηκτα με τα ίδια τα προϊόντα, τις υπηρεσίες ή τις ιδέες και ανταποκρίνονται στην ποιότητά τους.

Πιο συγκεκριμένα, οι στόχοι της διαφήμισης χωρίζονται στις εξής κατηγορίες:

**Κατηγορίες στόχων διαφήμισης**

* **Γενικοί Στόχοι διαφήμισης (Δημόσιου ή Ιδιωτικού Φορέα)**

**Αναφέρονται στους στόχους της οντότητας όπως:**

* Αύξηση της Δημοσιότητας του Οργανισμού/Φορέα
* Αύξηση του Κύρους/Επιρροής του Οργανισμού/Φορέα
* Αύξηση μεριδίου της αγοράς
* Άνοδος των πωλήσεων - Άνοδος των κερδών
* Εμπέδωση κλίματος εμπιστοσύνης
* **Ειδικοί Στόχοι διαφήμισης**

**Αναφέρονται στα ενδιαφέροντα των πολιτών σχετικά µε τα προσφερόμενα είδη/υπηρεσίες της οντότητας του Δημοσίου ή Ιδιωτικού Φορέα όπως:**

* δημοσίευση της εισαγωγής μίας νέας Υπηρεσίας ή Αγαθού στην αγορά.
* δημοσίευση της εισαγωγής της Υπηρεσίας ή Αγαθού σε µια νέα γεωγραφική περιοχή.
* να πείσει τους πολίτες ότι η Υπηρεσία/Αγαθό που διαφημίζεται έχει περισσότερα θετικά από άλλα αντίστοιχα
* να πείσει τους πολίτες για την αξία της Υπηρεσίας/Αγαθού ώστε να επιλεγεί έναντι των ανταγωνιστών του (συγκριτική διαφήμιση).
* να εξηγήσει τις περισσότερες χρήσεις της Υπηρεσίας/Αγαθού.
* να αναπτύξει την έννοια της παγκοσμιότητας για το συγκεκριμένο αγαθό.

Για την επιτυχία των ανωτέρω στόχων, σπουδαίο ρόλο παίζει τόσο η επιλογή των ΜΜΕ (αναλογικά ή ψηφιακά), το δημιουργικό που θα επινοήσουμε, και γενικά η μέθοδος της επικοινωνίας µέσω της οποίας γίνεται γνωστό το μήνυμα, όσο και η μέθοδος της πειθούς, που δημιουργεί ψυχικούς και πνευματικούς συνειρμούς του υποψήφιου πολίτη µε το συγκεκριμένο αγαθό.

Η διαφήμιση συνήθως στρέφεται **σε όλους τους πολίτες/καταναλωτές** της αγοράς – στόχου της οντότητας. Οι άνθρωποι του Μάρκετινγκ, μπορεί να διαλέξουν ένα µόνο τμήμα από την αγορά – στόχο. Τα στελέχη Μάρκετινγκ, ερευνούν αναλύοντας την αγορά στόχο της οντότητας, για να φτιάξουν µία βάση πληροφόρησης για τη διαφημιστική καμπάνια. Τις περισσότερες φορές πληροφορίες που χρειάζονται είναι η καλή γνώση της αγοράς – στόχου, ο καταμερισμός των ηλικιών των καταναλωτών της αγοράς – στόχου, το εισόδημα, το φύλο, το επίπεδο εκπαίδευσης, η εθνικότητα και οι αγοραστικές επιλογές τους. **Όσο πιο πολλές πληροφορίες γνωρίζουν τόσο καλύτερο αποτέλεσμα θα έχει η διαφημιστική/επικοινωνιακή καμπάνια**. Όταν µια αγορά – στόχος δεν έχει καθοριστεί µε σαφήνεια και δεν έχει εξεταστεί σωστά, η διαφημιστική καμπάνια συνήθως δεν επιτυγχάνει.

# ΘΕΜΑΤΑ ΥΓΕΙΑΣ & ΑΣΦΑΛΕΙΑΣ ΣΤΗΝ ΕΡΓΑΣΙΑ

## **Α. Πρόληψη της θερμικής καταπόνησης των εργαζομένων**

Δημοσιεύτηκε και φέτος η Εγκύκλιος του Υπουργείου Εργασίας και Κοινωνικών Υποθέσεων με αριθμό πρωτοκόλλου **52903/26-5-2023** και θέμα**: Πρόληψη της θερμικής καταπόνησης των εργαζομένων.**

Είναι γνωστό ότι η  παρατεταμένη έκθεση σε υψηλές θερμοκρασίες, μπορεί να  προκαλέσει επιπτώσεις στην υγεία των εργαζομένων, είτε ήπιες είτε περισσότερο επικίνδυνες. Ιδιαίτερα κατά τις περιόδους που η Εθνική Μετεωρολογική Υπηρεσία προβλέπει επικράτηση συνθηκών καύσωνα, θα πρέπει στους χώρους εργασίας να λαμβάνονται τεχνικά και οργανωτικά μέτρα για την προστασία των εργαζομένων.

**Επιπτώσεις της θερμικής καταπόνησης στην υγεία.**

Η παρατεταμένη έκθεση σε συνθήκες αυξημένης θερμοκρασίας ή/και υγρασίας μπορεί να προκαλέσει επιπτώσεις στην υγεία, όπως:

* Θερμικό εξάνθημα
* Θερμικές κράμπες
* Θερμική εξάντληση
* Θερμική κατάρρευση (λιποθυμία)
* Θερμικό οίδημα
* Θερμική καταπληξία/θερμοπληξία

**Χώροι εργασίας με επιπλέον θερμική καταπόνηση**

Οι δραστηριότητες κατά τις οποίες αναμένεται να υπάρχει επιπλέον θερμική καταπόνηση στους χώρους εργασίας είναι:

* Οι **υπαίθριες εργασίες** (τεχνικά έργα, οικοδομικές εργασίες, οδικά έργα κλπ)
* Οι εργασίες σε στεγασμένους χώρους, όπου λόγω της φύσης των παραγωγικών διαδικασιών υπάρχουν **υψηλές τιμές  θερμοκρασίας – υγρασίας, καθώς και ακτινοβολούμενη θερμότητα** (χυτήρια, μεταλλουργίες, βιομηχανίες πλαστικών, μαγειρεία κλπ)
* Όπου εκτελούνται **χειρωνακτικές εργασίες** (πχ μεταφορά οικοδομικών υλικών, βαρέων αντικειμένων κλπ)

**Ομάδες υψηλού κινδύνου**

Ιδιαίτερη μέριμνα πρέπει να λαμβάνεται για τους εργαζόμενους που ανήκουν σε ομάδες υψηλού κινδύνου όπως έγκυες και θηλάζουσες γυναίκες, υπέρβαρα ή παχύσαρκα άτομα, άτομα με χρόνιες παθήσεις όπως υπέρταση, σακχαρώδη διαβήτη, πνευμονοπάθειες, νεφροπάθειες, ηπατοπάθειες κλπ. Η ένταξη των εργαζομένων στις παραπάνω ομάδες γίνεται από τον ιατρό εργασίας, όταν απασχολείται στην επιχείρηση ή σε διαφορετική περίπτωση με ιατρική βεβαίωση που προσκομίζει ο ίδιος ο εργαζόμενος.

**Υποχρεώσεις εργοδοτών**

Οι εργοδότες υποχρεούνται:

* Να προσδιορίζουν τις εργασίες και τούς χώρους εργασίας όπου ο κίνδυνος θερμικής καταπόνησης των εργαζομένων αναμένεται να είναι αυξημένος (αποτύπωση των παραπάνω στην Γραπτή Εκτίμηση Επαγγελματικού Κινδύνου της επιχείρησης)
* Να λαμβάνουν τα κατάλληλα τεχνικά και οργανωτικά μέτρα
* Να οργανώνουν την κατάλληλη υποδομή για την αντιμετώπιση καταστάσεων έκτακτης ανάγκης και την παροχή πρώτων βοηθειών
* Να ενημερώνουν και να παρέχουν οδηγίες στους εργαζόμενους
* Να χορηγούν στους εργαζόμενους Μέσα Ατομικής Προστασίας κλπ

**Ο ρόλος του τεχνικού ασφαλείας – ιατρού εργασίας**

Οι επαγγελματίες λοιπόν της Ασφάλειας και Υγείας στην Εργασία, δηλαδή οι τεχνικοί ασφαλείας και οι ιατροί εργασίας, οφείλουν να ενημερώνουν για το θέμα αυτό τις επιχειρήσεις, όπου απασχολούνται και να υποδεικνύουν τόσο τα τεχνικά όσο και τα οργανωτικά μέτρα για την πρόληψη της θερμικής καταπόνησης των εργαζομένων.

**Τεχνικά μέτρα για την πρόληψη της θερμικής καταπόνησης**

* Παρεμβάσεις στα δομικά στοιχεία των κτιρίων (θερμομόνωση στέγης ή πλάκας, κατασκευή σκιάστρων, τοποθέτηση αδιαφανών ή αντανακλαστικών τζαμιών, εγκατάσταση αεροκουρτίνας ψυχρού αέρα κλπ).
* Παρεμβάσεις σε τμήματα της παραγωγικής διαδικασίας (μόνωση θερμών επιφανειών όπως σωλήνες ζεστού νερού, απομόνωση πηγών θερμότητας κλπ).
* Παρεμβάσεις στο μικροκλίμα του εργασιακού χώρου (επαρκής φυσικός αερισμός ή εγκατάσταση τεχνητού αερισμού, τοπική απαγωγή θερμού αέρα, εγκατάσταση κλιματιστικών μηχανημάτων κλπ).

**Οργανωτικά μέτρα για την πρόληψη της θερμικής καταπόνησης**

* Προγραμματισμός διαλλειμάτων κατάλληλης διάρκειας.
* Προγραμματισμός εργασιών που συνεπάγονται υψηλή θερμική καταπόνηση εκτός θερμοκρασιακών αιχμών.
* Μείωση της απασχόλησης ή παύση εργασιών μεταξύ των ωρών 12:00 – 16:00 σε ιδιαίτερα επιβαρυμένους θερμικά χώρους (μηχανοστάσια, χυτήρια, κεραμοποιεία, υαλουργεία κλπ).

Διαμόρφωση κλιματιζόμενων κυλικείων ή άλλων κατάλληλων χώρων για το χρόνο διαλλείματος των εργαζομένων.

# ΘΕΜΑΤΑ ΕΠΙΧΕΙΡΗΜΑΤΙΚΩΝ ΠΑΡΚΩΝ (ΕΠ) / ΟΡΓΑΝΩΜΕΝΩΝ ΥΠΟΔΟΧΕΩΝ ΜΕΤΑΠΟΙΗΤΙΚΩΝ & ΕΠΙΧΕΙΡΗΜΑΤΙΚΩΝ ΔΡΑΣΤΗΡΙΟΤΗΤΩΝ (ΟΥΜΕΔ) ΚΑΙ ΕΦΟΔΙΑΣΤΙΚΗΣ

## **Α. Υπαγωγή ΒΙΠΕ του Ν.4458/1965 στις διατάξεις του Ν.4982/2022**

Με την έκδοση του Ν.4982/2022, ο οποίος συνθέτει το νεότερο πλαίσιο σχετικά με τα Επιχειρηματικά Πάρκα, θεσπίστηκε η υποχρέωση υπαγωγής όλων των Πάρκων των προηγούμενων πλαισίων (ΒΙΠΕ του Ν.4458/1965, ΒΕΠΕ του Ν.2545/1997 και Επιχειρηματικά Πάρκα του Ν.3982/2011) στις διατάξεις αυτού εντός 5 ετών. Ήδη από τις 19/5/2023 αποφασίστηκε η πρώτη υπαγωγή ΒΙΠΕ του Ν.4458/1965, και συγκεκριμένα της ΒΙΠΕ Θεσσαλονίκης, στις διατάξεις του Ν.4982/2022 και η μετονομασία της σε Επιχειρηματικό Πάρκο Θεσσαλονίκης (Τύπου Α1), με την υπ’ αριθμ. 45622/2023 ΥΑ (ΦΕΚ 3362/Β/2023). Μέχρι σήμερα έχουν ακολουθήσει οι υπαγωγές στις διατάξεις του Ν.4982/2022 των κάτωθι:

* Η ΒΙΠΕ Πρέβεζας υπήχθη και μετονομάστηκε σε Επιχειρηματικό Πάρκο Πρέβεζας (Τύπου Α1) με την υπ’ αριθμ. 55744 ΥΑ (ΦΕΚ 3986/Β/2023)
* Η ΒΙΠΕ Λαμίας υπήχθη και μετονομάστηκε σε Επιχειρηματικό Πάρκο Λαμίας (Τύπου Α1) με την υπ’ αριθμ. 55692 ΥΑ (ΦΕΚ 4049/Β/2023)
* Η ΒΙΠΕ Καβάλας υπήχθη και μετονομάστηκε σε Επιχειρηματικό Πάρκο Καβάλας (Τύπου Α1) με την υπ’ αριθμ. 55720 ΥΑ (ΦΕΚ 4064/Β/2023)
* Η ΒΙΠΕ Δράμας υπήχθη και μετονομάστηκε σε Επιχειρηματικό Πάρκο Δράμας (Τύπου Α1) με την υπ’ αριθμ. 55689 ΥΑ (ΦΕΚ 4065/Β/2023)
* Η ΒΙΠΕ Ηρακλείου υπήχθη και μετονομάστηκε σε Επιχειρηματικό Πάρκο Ηρακλείου (Τύπου Α1) με την υπ’ αριθμ. 55684 ΥΑ (ΦΕΚ 4066/Β/2023)
* Η ΒΙΠΕ Κομοτηνής υπήχθη και μετονομάστηκε σε Επιχειρηματικό Πάρκο Κομοτηνής (Τύπου Α1) με την υπ’ αριθμ. 55687 ΥΑ (ΦΕΚ 4067/Β/2023)
* Η ΒΙΠΕ Λάρισας υπήχθη και μετονομάστηκε σε Επιχειρηματικό Πάρκο Λάρισας (Τύπου Α1) με την υπ’ αριθμ. 55691 ΥΑ (ΦΕΚ 4074/Β/2023)
* Η ΒΙΠΕ Πάτρας υπήχθη και μετονομάστηκε σε Επιχειρηματικό Πάρκο Πάτρας (Τύπου Α1) με την υπ’ αριθμ. 55711 ΥΑ (ΦΕΚ 4102/Β/2023)
* Η ΒΙΠΕ Αλεξανδρούπολης υπήχθη και μετονομάστηκε σε Επιχειρηματικό Πάρκο Αλεξανδρούπολης (Τύπου Α1) με την υπ’ αριθμ. 57923 ΥΑ (ΦΕΚ 4159/Β/2023)
* Η ΒΙΠΕ Καρδίτσας υπήχθη και μετονομάστηκε σε Επιχειρηματικό Πάρκο Καρδίτσας (Τύπου Α1) με την υπ’ αριθμ. 57962 ΥΑ (ΦΕΚ 4161/Β/2023)

Για όλα τα ανωτέρω Επιχειρηματικά Πάρκα, ορίστηκε ως Εταιρεία Ανάπτυξης και Διαχείρισης (ΕΑΔΕΠ) η ΕΤΒΑ ΒΙ.ΠΕ. Α.Ε.

## **Β. Διαβούλευση και ψήφιση των νέων Κανονισμών Λειτουργίας των Πάρκων/ΒΙΠΕ της ΕΤΒΑ ΒΙΠΕ ΑΕ**

Σύμφωνα με την από 28/6/2023 ανακοίνωση της ΕΤΒΑ ΒΙΠΕ Α.Ε., η Πλατφόρμα Διαβούλευσης και Ψηφοφορίας για τους νέους Κανονισμούς Λειτουργίας των Πάρκων/ΒΙΠΕ που διαχειρίζεται η εταιρεία είναι διαθέσιμη από την Τετάρτη 28/6/2023 στις 10.00 π.μ. στον ιστότοπο της ΕΤΒΑ ΒΙ.ΠΕ. (www.etvavipe.gr). Πρόσβαση στην πλατφόρμα και δικαίωμα συμμετοχής στη διαβούλευση και την ψηφοφορία του κάθε Πάρκου έχουν οι ενήμεροι ιδιοκτήτες γης εντός αυτού. Οι νέοι Κανονισμοί Λειτουργίας αφορούν τα ακόλουθα Πάρκα:

* Ε.Π. Αλεξανδρούπολης
* ΒΙΟ.ΠΑ. Άμφισσας
* ΒΙΟ.ΠΑ. Βόλου
* ΒΙ.ΠΕ. Βόλου Β'
* Ε.Π. Δράμας
* ΒΙ.ΠΕ. Έδεσσας
* Ε.Π. Ηρακλείου
* Ε.Π. Θεσσαλονίκης
* ΒΙ.ΠΕ. Ιωαννίνων
* Ε.Π. Καβάλας
* ΒΙ.ΠΕ. Καλαμάτας Α' (Σπερχόγεια)
* ΒΙ.ΠΕ. Καλαμάτας Β' (Μελιγαλάς)
* Ε.Π. Καρδίτσας
* Ε.Π. Κομοτηνής
* Ε.Π. Λαμίας
* Ε.Π. Λάρισας
* ΒΙ.ΠΕ. Ξάνθης
* ΒΙ.ΠΕ. Ορεστιάδας
* Ε.Π. Πατρών
* Ε.Π. Πρέβεζας
* ΒΙΟ.ΠΑ. Σαπών
* ΒΙ.ΠΕ. Σερρών
* ΒΙ.ΠΕ. Τρίπολης
* ΒΙ.ΠΕ. Φλώρινας

**Η διαδικασία της Διαβούλευσης λήγει στις 16/7/2023, ενώ εντός πέντε (5) ημερών από τη λήξη θα διεξαχθεί ψηφοφορία, κατά την οποία η ΕΤΒΑ ΒΙ.ΠΕ. και οι κατά τον χρόνο έναρξης της Διαβούλευσης Ενήμεροι Ιδιοκτήτες Γης (κατά την έννοια του άρθρου 23 παρ. 6 του ν. 4982/2022) μπορούν να δηλώσουν εάν αποδέχονται ή όχι τις προτεινόμενες τροποποιήσεις του Κανονισμού Λειτουργίας.**